La Regidoria de Promoció Econòmica engegarà un “viver d’empreses municipal”
2025-07-24

Emili Altur, regidor de Promoció Econòmica de l’Ajuntament de Burjassot, ha visitat les instal·lacions del que serà el primer Centre de Serveis Empresarials de Burjassot. Aquest Centre de Serveis Empresarials, també conegut com a Viver d’empreses, és una actuació impulsada per aquesta regidoria, a través de CEMEF SLU, amb l’objectiu fonamental de recolzar el sorgiment i continuïtat d’empreses de recent creació.

L’objectiu de l’engegada d’aquest Centre de Serveis Empresarials, és, en paraules d’Emili Altur, “cedir temporalment i en condicions avantatjoses espais a projectes d’autoocupació, que permeten l’establiment, enlairament i consolidació de noves empreses durant els primers anys de la seua vida intentant afavorir la seua viabilitat socioeconòmica perquè puguen contribuir, en termes econòmics i d’ocupació, al desenvolupament del municipi, afavorint-se aquells que pel seu interés social o estratègic així es considere”.

La ubicació del CSE es troba en l’Avinguda Màrtirs de la Llibertat número 5, en ple centre del municipi i es troba en aquests moments en procés d’adaptació per poder procedir a la seua obertura a principis de l’any pròxim.

Des de la Regidoria de Promoció Econòmica de l’Ajuntament de Burjassot, a través de CEMEF SLU, apostem, afirma el regidor, “pel suport als emprenedors del nostre poble en un moment tan important com és el de l’engegada i llançament d’una nova iniciativa empresarial. Pensem que el coworking i el treball cooperatiu que els emprenedors poden desenvolupar en aquest nou Centre de Serveis Empresarials de Burjassot redundarà en el resultat final de les empreses que s’instal·len en el nostre viver. Amb aquestes noves instal·lacions públiques volem dinamitzar el teixit empresarial local col·laborant perquè aquelles pimes, microempreses i autònoms puguen desenvolupar les seues idees en un lloc estable i cèntric“.

Totes aquelles persones emprenedores que estiguen interessades a obtenir informació del projecte han de posar-se en contacte amb CEMEF SLU, mercantil de l’Ajuntament de Burjassot encarregada de la gestió del CSE, en el telèfon 96 316 02 50, Àrea de Promoció Econòmica.